paragraph_text: Kapitulacija Italije, potpisana 3. rujna 1943., objavljena je 8. rujna. Zatim su se njemačke snage brzo premjestile kako bi preuzele talijanske okupacijske zone na Balkanu i u južnoj Francuskoj, te radi razoružanja talijanskih snaga u Italiji. U nekim slučajevima, talijanske postrojbe opirale su se Nijemcima, poglavito na grčkom otoku Kefalonija, gdje je više od 5100 ljudi iz 33. divizije Acqui pogubljeno nakon što su potrošili streljivo i predali se; u Rimu, nakon što su kraljevska obitelj i vlada pobjegli, neorganizirana obrana talijanskih vojnika stacioniranih oko glavnoga grada nije bila u mogućnosti pobijediti njemački napad. U drugim slučajevima, pojedini vojnici ili cijele postrojbe, kao 24. divizija Pinerolo u Tesaliji, pridružili su se lokalnim pokretima otpora. Samo na Sardiniji, Korzici, Kalabriji i u južnom dijelu Apulije su talijanske snage bile u mogućnosti pružiti znatan otpor i zadržavati Nijemce do dolaska savezničkih snaga.